Papersnake/gushiwen huggingface dataset:
拟古
贝翱（明代）

妾有绿绮琴，中含凤凰音。
不为《黄鹄操》，试作《白头吟》。
河中锦鸳鸯，比翼相因依。
落花随飘风，各自东西飞。
物情有不同，贞心以为保。
春葩折秋霜，容华岂常好。
芙蓉出绿水，见别污池中。
白壁荐泥涂，乃与瓦砾同。
妾有五色丝，为君制衣裳。
朝朝勤拂拭，夜夜为薰香。
将心置君腹，知君忘不忘。
送孙颍贤
曾巩（宋代）

穰穰秦州铁马群，青衫吾子仕犹屯。
高谈消长才惊世，藐视公犹行出人。
古气欲遵奔日月，畏涂曾触滞荆榛。
明夷夬决应斟酌，自向穷通有屈伸。
别盘山
戈涛（清代）

青沟住独久，珍重别髯髡。石订重来约，山留昨夜魂。

东西分涧水，次第下烟村。回首从前路，天城近石门。
与长孺共读东坡诗，前用唐律，後用进退格二
杨万里（宋代）

急性平生不少徐，读书不喜喜观书。
十行俱下未心醒，两目顿观还月余。
偶与儿曹翻故纸，共看诗句煮春蔬。
问来却是东坡集，久别相逢味胜初。
题朱陵观三首
张明中（宋代）

不怪丰年屡足书，此乡民力看何如。
依山靠岭都开垦，二岁为新三岁畲。
直沽阻风二首 其一
林光（明代）

日日南风故打头，北风何事亦维舟。狂风舞乱河边柳，多少行人不自由。
寿阳罢郡日有诗十首与追怀…兼纪瑞物物。初出淝口入淮
李绅（唐代）

东风百里雪初晴，淝口冰开好濯缨。野老拥途知意重，

病夫抛郡喜身轻。人心莫厌如弦直，淮水长怜似镜清。

回首夕岚山翠远，楚郊烟树隐襄城。
于中好·谁道阴山行路难
纳兰性德（清代）

谁道阴山行路难。风毛雨血万人欢。松梢露点沾鹰绁，芦叶溪人没马鞍。
依树歇，映林看。黄羊高宴簇金盘。萧萧一夕霜风紧，却拥貂裘怨早寒。
点绛唇
张抡（宋代）

暖日迟迟，乱莺声在垂杨里。昼眠惊起。花影闲铺地。

试问荣名，何似花前醉。陶陶地。任他门外。车驾喧朝市。
三月再还家
蔡襄（宋代）

晓树乡关路，春衣使者轺。
江眠闻落霰，野饭掇新苗。
入里威稜减，宁亲喜气饶。
勤勤父师教，民病若为消。
出北关
郑獬（宋代）

去年此地送行客，俛仰之间迹已陈。
今日复来相别处，使君却是北归人。
送深书记
释慧空（宋代）

东海鲤鱼吞却海，西河师子口门大。
金刚唤起足行神，还却赵州行脚债。
题裴处士碧虚溪居
王建（唐代）

鸟声真似深山里，平地人间自不同。春圃紫芹长卓卓，

暖泉青不一丛丛。松台前后花皆别，竹崦高低水尽通。

细问来时从近远，溪名载入县图中。
卜居
李彭（宋代）

有宅一区聊解嘲，清风历历自鸣瓢。买山作隐吾无取，为黍杀鸡何用招。

鱼托么荷障斜日，箨随新竹上层霄。个中已了一生事，倒屣安能求度辽。
楞伽经
陈藻（宋代）

若向他经义已详，此难成句也何妨。
昔人误点经文会，更不回头狥故常。
次韵酬铦上人二首 其一
张镃（宋代）

修客衣襜如，喔咿守阍傍。闻閒掩耳避，令人忆柴桑。

铦乎问水滨，其道尊空王。坐来薝卜林，不闻有别香。
忆馀杭十首 其十
潘阆（宋代）

长忆观潮，满郭人争江上望，来疑沧海尽成空。万面鼓声中。

弄涛儿向涛头立，手把红旗旗不湿。别来几向梦中看，梦觉尚心寒。
拟张水部行路难
李汾（金朝）

洛阳行人心欲折，半年西州信音绝。弹笔峡口兵尘高，半夜心悬陇山月。

君不见嗷嗷失群鸟，泪尽眼流血。潼关昼闭汉使稀，安得慰我生离别。
新竹郑慧修贞孝女挽诗
汪春源（清代）

不字香闺廿六年，皎然贞孝达于天。慈航有路同成佛，素璧无瑕合證禅。

桑梓祇应传故迹，蓼莪未忍读终篇。红楼勘破繁华梦，百级浮图火底莲。
临江仙（雨中观瀑泉于白鹤僧舍）
姚述尧（宋代）

云度岩扉风振谷，迅雷惊起蛟龙。天威汹汹变晴空。搅翻银汉水，倾入宝莲宫。

雪浪奔冲凌翠麓。陇头低挂双虹。人间热恼尽消融。此流长不断，万折竟朝东。
次韵徐直翁仙霞岭近衢州
陈著（宋代）

道大谁能用，功名一念微。
释然文石梦，轻似岫云归。
霞岭空重历，天书的又飞。
翻身凤池去，分阃却成非。
山居
华岳（宋代）

布作宽袍竹作冠，萧然万虑不相关。
数声横笛烟霄外，一个閒相天地间。
若遇急流须勇退，从教倦鸟不知还。
百年富贵君休羡，得似浮生半日閒。
题徐冲晦处士旧隐
蒲宗孟（宋代）

冲晦先生不肯官，布衣谒帝布衣还。尚嫌姓字腾人口，惟恐文章落世间。

大隐不妨居市井，高吟何处问家山。平生寄意江湖上，云自无心水自闲。
赋得洗药赠张性之提举
徐贲（元代）

携将一药筐，浣濯向回塘。根涩泥难净，苗新爪易伤。

曝时犹带湿，浸处尚流香。闻尔勤脩制，多应按古方。
晴梦
方岳（宋代）

尘土侵人懒出门，小窗容我负晴暾。
梦骑瘦马寻诗去，曾到梅花深雪村。
次韵韩伯嘉拟陆龟蒙坐眠行倚食学书吟八题 其一
周紫芝（宋代）

口角澜翻二十年，书多却厌腹便便。年来拗折枯藤杖，参得跏趺面壁禅。
楚节西塘省鞠
张至龙（宋代）

鞠胎绿蕊未曾成，百种丛中半忘名。试检记花牌字看，春篱醉墨欠分明。
春山堂
赵东阁（宋代）

山在画堂西，钩帘静对时。
林高日落早，巷僻客来迟。
抱病独不饮，爱闲君所知。
阶前碧梧叶，片片可题诗。
芭蕉雨
程垓（宋代）

雨过凉生藕叶。晚庭消尽暑，浑无热。枕簟不胜香滑。争奈宝帐情生，金尊意惬。

玉人何处梦蝶。思一见冰雪。须写个帖儿、丁宁说。试问道、肯来么，今夜小院无人，重楼有月。
奚山路
苏颂（宋代）

行尽奚山路更赊，路旁时见百馀家。
风烟不改卢龙俗，尘土犹兼瀚海沙。
朱版刻旗村赐食，青氈通幰贵人车。
皇恩百岁加荒景，物俗依稀欲慕华。
关帝庙观壁间画
纪大奎（清代）

天地本好生，治乱何终始。杀机当既钟，佳兵者咸是。

悲哉涂地功，沾沾群自喜。如公岂其人，夫诚不得已。

画图满壁间，诛戮何累累。无乃神意伤，眷然不忍视。

吁嗟俎豆徒，所夸抑末耳。天地曷以充，顽儒曷以起。

是中非偶然，在此不在彼。
复用前韵答十五叔父任城相会见和诗任城有李
晁补之（宋代）

太华玉莲甘适口，我欲求之青壁斗。
昆仑不睹睹大宛，何异学射中涂还。
平生傲世予南阮，臧否未容留齿间。
七贤远迹冥鸿上，咸也复幸青云赏。
归来浊酒厌独倾，疲马却走诸任城。
红桃白李晚寂莫，黄菊独曝秋阳荣。
谪仙酒楼余旧址，明月年年飘桂子。
不见山东故小吏，斗酒双鱼谁共喜。
恸哭穷涂自古难，不应更待雍门弹。
瓜田今岁初自垦，柴车后日复谁攀。
东阿下望有归意，且为子建留鱼山。
锦竹
梅尧臣（宋代）

虽作湘竹纹，还非楚筠质。
化龙徒有期，待凤曾无实。
本与凡草俱。偶亲君子室。
次韵秦寿之题四祖
王之道（宋代）

古木参天翠作堆，云中石栈为谁开。
楼台正倚双峰起，香火曾瞻四祖来。
霜重静闻秋子落，风高愁听晓猿哀。
当年松上花何似，五叶依然映紫苔。
田舍二首
刘克庄（宋代）

白布衫宽乌角巾，谁知曾扈属车尘。
行婆内翰共邻曲，田父拾遗相主宾。
设苜蓿盘殊菲薄，沽茅柴酒半漓淳。
直令爵齿如荀爽，晚节依然愧逸民。
【南吕】四块玉_恬退绿鬓衰
马致远（元代）

恬退
绿鬓衰，朱颜改，羞把尘容画麟台，故园风景依然在。三顷田，五亩宅，归去来。
绿水边，青山侧，二顷良田一区宅，闲身跳出红尘外。紫蟹肥，黄菊开，归去来。
翠竹边，青松侧，竹影松声两茅斋，太平幸得闲身在。三径修，五柳栽，归去来。
酒旋沽，鱼新买，满眼云山画图开，清风明月还诗债。本是个懒散人，又无甚经济才，归去来。
宽堂生辰见招坐中赋小诗为寿。
杜范（宋代）

人以宽而安，道以宽而久。
蹄涔贮污潢，满除翻覆手。
江海无津涯，天地等在受。
宽故静而一，是谓仁者寿。
晴天泛风光，春意入花柳。
一笑登公堂，宽德寓杯酒。
愈宽则愈寿，松柏岁寒友。
浪淘沙
裴湘（宋代）

雁塞说井门。郡枕西汾。山形高下远相吞。古寺楼台依碧嶂，烟下遥分。
晋庙锁溪云。箫鼓仍存。牛羊斜日自归村。惟有故城禾黍地，前事消魂。
入陂子径
杨万里（宋代）

下一岭，上一岭，上如登天下如井，人言个是陂子径。

猿藤径里无居民，陂子径里无行人。冷风萧萧日杲杲，露湿半青半黄草。

前日猿藤犹有猿，今此一鸟亦不喧。树无红果草无蕊，纵有猿鸟将何餐。

两山如壁岸如削，一径缘空劣容脚。溪声千仞撼林壑，崖石欲崩人欲落。

来日长峰径更长，陂子径荒未是荒。蒋家三径未入手，岭南三径先断肠。
乱后过流沟寺
白居易（唐代）

九月徐州新战后，悲风杀气满山河。

唯有流沟山下寺，门前依旧白云多。
常山神祠
张守（宋代）

篮舆破霜晓，驾言郡城南。云山为好色，风日仍清酣。

古祠据山腹，深堂静潭潭。我来何所祷，祸福久已谙。

顽冥亦天资，乞灵漫怀惭。同来得我辈，胜处思穷探。

爽气排俗虑，浊醪侑清谈。卧碑一拂拭，古镜开尘函。

斯人已仙去，寒泉独清甘。扶藜山崷崒，放目窥浑涵。

前瞻群峰翔，九仙驻飞骖。后俯归路迷，城郭埋烟岚。

平生丘壑姿，回首不我堪。归来耿不寐，青灯对书龛。
龙池沙涨
洪咨夔（宋代）

龙徙三湫宅，山飞百道洪。
云车风马去，福地洞天空。
苍莽浑沙积，崎岖没径通。
等闲陵谷变，惊倒白头翁。
拜中岳命作 其一
米芾（宋代）

云水心常结，风尘面久卢。重寻钓鳌客，初入选仙图。

鼠雀真官耗，龙蛇与众俱。却怀闲禄厚，不敢著潜夫。
绍兴以后祀五方帝六十首
佚名（隋代）

肃成万物，泬寥其秋。
惟兹祀事，启止灵游。
酌献具举，典祀是求。
冀福斯民，黍稷盈畴。
万安殿夜直
汪元量（宋代）

凤衔紫诏下云端，千载明良际会难。
金阙早朝天表近，玉堂夜直月光寒。
宫衣屡赐恩荣重，御宴时开礼数宽。
却忆玄都人去后，桃花零落倚阑干。
眼儿媚·芙蓉帐冷翠衾单
曾揆（宋代）

芙蓉帐冷翠衾单。魂梦几曾闲。怎禁未许，茫茫烟水，叠叠云山。去时频把归期约，远不过春残。而今已是，荷花开了，犹倚栏干。
东溪言事寄于丹
方干（唐代）

日月昼夜转，年光难驻留。轩窗才过雨，枕簟即知秋。

草际鸟行出，溪中虹影收。唯君壮心在，应笑卧沧洲。
酬信仲见和二首
胡寅（宋代）

数篇新雨意，真见古人情。
当拜王灵及，非关祀事明。
雷声空自碾，云气不相并。
试为驱潜物，安能役鬼兵。
晓来闻鹊唶，座上扫蝇营。
地脉沾濡遍，天心赋与平。
远惭白水政，坐想有莘耕。
各竞千峰秀，谁平两港争。
稻花重扑扑，莲脸更盈盈。
但欲禾麻穟，无令栋宇倾。
教心蘧叟化，官况伯夷清。
霁电金蛇掣，晴霞绮凤横。
仙人归缥缈，诗客思纡萦。
句屑余霏妙，人涵晚吹轻。
故园三径绿，新水半篙生。
遂有乘槎兴，秋风白玉京。
和孙倅见贻八首
曹勋（宋代）

海色天容浸冷光，秋回山谷进风凉。
不须悟性三关语，自有澄心一炷香。
倦客栖迟归意远，暮林摇落晚山长。
从来羽气闻风悦，惭愧如今陛楯郎。
次韵张敏叔画桃梅二首 其一
释德洪（宋代）

要看红雨滴残春，作阵惊飞乱蝶群。好在一枝长不死，谩烦诗笔扫烟云。
酬李补阙雨中寄赠
崔峒（唐代）

十年随马宿，几度受人恩。白发还乡井，微官有子孙。

竹窗寒雨滴，苦砌夜虫喧。独愧东垣友，新诗慰旅魂。
冬青行二首
唐珏（宋代）

马箠问髐形，南面欲起语。
野麕尚屯束，何物敢盗取。
余花拾飘尚，白日哀后土。
六合忽怪事，蜕龙挂茅宇。
老天鉴区区，千载护风雨。
和范景仁王景彝殿中杂题三十八首并次韵其十
梅尧臣（宋代）

君王爱石丑，百孔皆相通。
怪状一如此，补天有何功。
匪言不可转，安得来宫中。
女岂比柱础，莹然受磨砻。
弹广陵散
耶律楚材（元代）

居士闲弹止息时，胸中郁结了无遗。乐天若得嵇生意，未肯独吟秋思诗。
登福州南涧寺
周朴（唐代）

万里重山遶福州，
南横一道见溪流。
天边飞鸟东西没，
尘里行人早晚休。
晓日青山当大海，
连云古堑对高楼。
那堪望断他乡目，
只此萧条自白头。
东归留别幕中同舍 其三
孙应时（宋代）

元祐贤子孙，忠肃家第一。岂惟富文雅，清苦用一律。

君看我同年，践履极真实。不待问蓍龟，公侯卦可必。
初至郡讲禊饮於江上夜归赋此
冯伯规（宋代）

身坠千峰不自知，尚修故事水之麋。
真居峻岭崇山下，又过绿之青子时。
幻出流觞共顷刻，款留归棹展娱嬉。
史君澹泊随民乐，先赋丰年一首诗。
龙鼻水听琴为刘芳在作
李孝光（元代）

玉笥仙人鞭白犀，天风吹度芙蓉溪。手脱长剑洗妖血，惊起石上玄蛟啼。

炎沙烧尾鳞甲赤，腹中惨澹蟠云霓。顽铁出冶太古色，霜露欲结风凄凄。

老翁摩挲莫惊汝，置之膝上听其语。大声伏雷鸣地中，小声飒飒吹风雨。

阿香辛苦玉龙睡，收霆卷电还元气。颔底明珠忽迸落，金支罗袜淩波去。

江清云暖天无风，暗潮自撼黄银宫。紫髯玄甲卧不动，真翁龟息深玉踵。

大笑欠伸忽飞去，清月潇潇在秋水。君为我起叩其角，我亦长歌返其朴。

却骑过海呼安期，送君七尺珊瑚枝。
题览胜阁后破佛
唐庚（宋代）

尘侵面相黄金暗，雨入眉毫白玉休。此日争看大垂手，游人谁复小低头。
春日二首
朱松（宋代）

一雷惊收箨龙儿，戢戢满山人未知。
急唤苍头斸烟雨，明朝吹作碧参差。
第六十七文殊成劳颂
释义青（宋代）

驰书才去返匆匆，一足垂酬继后踪。坐久成劳谁委悉，红炉点雪自相通。
自咸平至太康鞍马间得十小诗寄怀晏叔原并问
黄庭坚（宋代）

东南万里江，缘净一杯酒。
王孙江南去，更得消息否。
公实示閒字韵诗怅然有感次韵奉和三首 其三
洪炎（宋代）

此国非燕南赵北，我琴无濮上桑间。劳生聊作梦中梦，苦语莫酬山复山。

触石白云数峰起，照人明月一钩还。德星已为荀陈聚，紫气休浮函谷关。
端午帖子·皇后合五首
欧阳修（宋代）

茧馆覆柔桑，新丝引更长。
纫为五色缕，续寿献君王。
病中两绝句 其一
饶节（宋代）

芒鞋藜杖世缘轻，无妄谁令水火争。造物小儿莫相苦，此中无物可亏成。
沔州和李长孺
吴泳（宋代）

朔风吹雨湿征衣，卿月西升伴紫微。
出塞未经榆眼白，宿师先喜麦头肥。
宝刀尚可屠龙去，锦字何缘寄雁归。
犹学骚人工索句，品题香草咏菲菲。
用名世弟韵
许月卿（宋代）

大圭白璧男儿事，小酌青灯兄弟情。
倚阁烟云生另浦，高林风月满疏棂。
人生工业何损益，外物本心须重轻。
志节始统非易事，退之犹自怵天刑。
秋江送客
孟贯（唐代）

秋风楚江上，送子话游遨。远水宿何处，孤舟春夜涛。

浦云沈雁影，山月照猿嗥。莫为饥寒苦，便成名利劳。
赛神
元稹（唐代）

楚俗不事事，巫风事妖神。事妖结妖社，不问疏与亲。

年年十月暮，珠稻欲垂新。家家不敛获，赛妖无富贫。

杀牛贳官酒，椎鼓集顽民。喧阗里闾隘，凶酗日夜频。

岁暮雪霜至，稻珠随陇湮。吏来官税迫，求质倍称缗。

贫者日消铄，富亦无仓囷。不谓事神苦，自言诚不真。

岳阳贤刺史，念此为俗屯。未可一朝去，俾之为等伦。

粗许存习俗，不得呼党人。但许一日泽，不得月与旬。

吾闻国侨理，三年名乃振。巫风燎原久，未必怜徙薪。

我来歌此事，非独歌政仁。此事四邻有，亦欲闻四邻。
玉扑花
舒岳祥（宋代）

花开压迳枝堪挽，花落铺阶雪不飘。
茧老蛾成投绿水，香乾蝶散了长条。
满地月明浓不扫，无人梅落怨难销。
老人另有心中事，愧尔投瓜乏报瑶。
江陵愁望寄子安
鱼玄机（唐代）

枫叶千枝复万枝，江桥掩映暮帆迟。
忆君心似西江水，日夜东流无歇时。
月夜溪行怀富沙友
林石涧（宋代）

溪光清浅碎琼瑶，杨柳风柔酒渐消。
犹忆去年今夜月，照人同上水西桥。
答东野夷门雪（郊客于汴将归赋夷门雪赠别长源答此）
陆长源（唐代）

好丹与素道不同，失意得途事皆别。东邻少年乐未央，

南客思归肠欲绝。千里长河冰复冰，云鸿冥冥楚山雪。
次韵富季申主簿梅花
陈与义（宋代）

东风知君将出游，玉人迥立林之幽。
欹墙数苞乃尔瘦，中有万斛江南愁。
君哦新诗我听莹，句里无尘春色静。
人人索笑那得禁，独为君诗起君病。
欲语未语令人嗟，桃李回看眼中沙。
同心不见昭仪种，五出时惊公主花。
典衣重作明朝约，聊复宽君念归洛。
笛催疏影日更疏，快饮莫教春寂寞。
金丹诗诀 其二十一
陈楠（宋代）

室宜向木对朝阳，兑有明窗对夕光。照顾有名人莫晓，暮阴不得闭金墙。
桃花行
曹雪芹（清代）

桃花帘外东风软，桃花帘内晨妆懒。
帘外桃花帘内人，人与桃花隔不远。
东风有意揭帘栊，花欲窥人帘不卷。
桃花帘外开仍旧，帘中人比桃花瘦。
花解怜人花也愁，隔帘消息风吹透。
风透湘帘花满庭，庭前春色倍伤情。
闲苔院落门空掩，斜日栏杆人自凭。
凭栏人向东风泣，茜裙偷傍桃花立。
桃花桃叶乱纷纷，花绽新红叶凝碧。
雾裹烟封一万株，烘楼照壁红模糊。
天机烧破鸳鸯锦，春酣欲醒移珊枕。
侍女金盆进水来，香泉影蘸胭脂冷！
胭脂鲜艳何相类，花之颜色人之泪。
若将人泪比桃花，泪自长流花自媚。
泪眼观花泪易干，泪干春尽花憔悴。
憔悴花遮憔悴人，花飞人倦易黄昏。
一声杜宇春归尽，寂寞帘栊空月痕！
次韵择之舟中有作二首 其一
朱熹（宋代）

一江烟水浩漫漫，昨夜扁舟寄此间。共向船头望南北，不知何处是家山。
禅人写真求赞
释正觉（宋代）

槁寒初不展家风，默默神游透劫空。
百草头边与化事，自然秋色水天同。
题甘露寺中峰 其二
方岳（宋代）

金焦两点自东西，著我于中亦一奇。菰叶蘋花秋共晚，山寒未必白鸥知。
定风波
张孝祥（宋代）

铃索声干夜未央。曲阑花影步凄凉。莫道岭南冬更暖。君看。梅花如雪月如霜。

见说墙西歌吹好，玉人扶坐劝飞觞。老子婆婆成独冷。谁省。自挑寒灺自添香。
贺新郎·甚矣吾衰矣
辛弃疾（宋代）

邑中园亭，仆皆为赋此词。一日，独坐停云，水声山色，竞来相娱。意溪山欲援例者，遂作数语，庶几仿佛渊明思亲友之意云。

甚矣吾衰矣。怅平生、交游零落，只今余几！白发空垂三千丈，一笑人间万事。问何物、能令公喜？我见青山多妩媚，料青山见我应如是。情与貌，略相似。
一尊搔首东窗里。想渊明、《停云》诗就，此时风味。江左沉酣求名者，岂识浊醪妙理。回首叫、云飞风起。不恨古人吾不见，恨古人不见吾狂耳。知我者，二三子。
江神子（三月晦日西湖饯春）
刘镇（宋代）

送春曾到百花洲。夕阳收。暮云留。想伴花神，骑鹤上扬州。回首湖山情味淡，重把酒，更登楼。
相思南浦古津头。未拿舟。已惊鸥。柳外归鸦，点点是离愁。空倚阳关三叠曲，歌不尽，水东流。
咏石隐园
毕自寅（明代）

司徒园中何不有，问园何以石隐名。曾佐圣明执大象，故邀玄象作主盟。

朴茂古风振颓俗，灵心妙手抉玄精。关西鹰隼门庭列，江左魁元月旦评。

馈饷航樯云俱进，捐输心事月同明。豸冠迭握两都宪，凤诰频颁三代荣。

茂叔池开香逾远，晋公堂辟韵弥清。神交麋至为明侣，道契行联作弟兄。

爱石欲将石俱隐，岂同曲士守硁硁。擎天砥柱暂休沐，终日闭关介石贞。

共道东山谢安石，他时廊庙作璜琮。阿谁为君记石隐，琅琅掷地有金声。
城南五题其三·贵侯园
穆修（宋代）

名园虽是属侯家，任客闲游到日斜。
富贵位高无暇出，主人空看折来花。
竹墟宅宴集口占
张时彻（明代）

谁下陈蕃榻，青山有逸民。
来从芳草引，坐与碧山邻。
中酒无虚日，寻花及好春。
相看莫相笑，同是竹林人。
水调歌头·迟日江山好
王千秋（宋代）

迟日江山好，老去倦遨游。好天良夜，自恨无地可销忧。岂意绮窗朱户，深锁双双玉树，桃扇避风流。未暇泛沧海，直欲老温柔。

解檀槽，敲玉钏，泛清讴。画楼十二，梁尘惊坠彩云留。座上骑鲸仙友，笑我胸中磊块，取酒为浇愁。一举千觞尽，来日判扶头。
林漕世传赠莆中荔子名状元红分送陆倅陆有诗次韵
王十朋（宋代）

谱中不见见屏中，正与花王雅目同。别驾破荒吟好句，少陵诗里擘轻红。
长干曲
史夔（清代）

妾家长干住，嫁与里中儿。愿同比翼鸟，生死恒相随。

岂知别离苦，郎作襄阳贾。昨夜邻船开，寄书与郎去。

大堤花正飞，歌舞醉芳菲。但言估客乐，谁劝不如归。

郎如白石郎，妾似青溪女。花落板桥南，年年长独处。

何日下江潮，相迎皂莱桥。还忧风浪苦，中道滞归桡。
楞严经偈
楞严经（唐代）

觉海性澄图，图澄觉元妙。
元明照生所，所立照性亡。
迷妄有虚空，依空立世界。
相想澄国土，知觉乃众生。
空生大觉中，如海一沤发。
有漏微尘国，皆依空所生。
沤灭空本无，况复诸三有。
归元性无二，方便有多门。
圣性无不通，顺逆皆方便。
初心人三昧，迟速不同伦。
色想结成尘，精子不能彻。
如何不明彻，於是获圆通。
味性非本然，要以味时有。
其觉不恒一，去何获圆通。
触以所角明，无所不明触。
合离性非定，云何获圆通。
法称为内尘，凭尘如有所。
能所非遍涉，云何获圆通。
见性虽洞然，明前不明后。
四维亏一半，支何获圆通。
鼻息出入通，现前无交气。
支离匪涉入，云何获圆通。
舌非入无端，因味生觉了。
味亡了无有，云何获圆通。
身与所触同，如非圆觉观。
涯量不冥会，云何获圆通。
知根杂乱思，湛了终无见。
想念不可说，云何获圆通。
识见杂三和，话本称非相。
自体先无定，云何获圆通。
心闻洞十方，生於大因力。
初心不能入，云何获圆通。
识见杂三和，话本称非相。
自体先无定，云何获圆通。
心闻洞十方，生於大因力。
初心汉有入，云何获圆通。
鼻息本权机，只令摄心住。
住成心所住，云何获圆通。
说法弄音文，开悟先成者。
名句非无漏，云何获圆通。
持犯但束身，非身无所束。
元非遍一切，云何获圆通。
神通本宿因，何关性分别。
念缘非离物，云何获圆通。
若以地性观，坚碍非通达。
有为非圣性，云何获圆通。
若以水性观，想念非真实。
如如非觉观，云何获圆通。
若以火性观，坚碍非通达。
有为非圣性，云何获圆通。
若以水性观，想念非真实。
如如非觉观，云何获圆通。
若以火性观，厌有非真为。
非初心方便，云何获圆通。
若以风性观，动寂非无对。
对非无上觉，云何获圆通。
若以空性观，昏钝先非觉。
无觉异菩提，云何获圆通。
若以识性观，观识非常住。
存心乃虚妄，云何获圆通。
诸行是无常，念性元生灭。
因果今殊感，云何获圆通。
我今白世尊，佛出婆娑界。
此方真教体，清净在音闻。
欲取三摩提，实以闻中入。
离苦得解脱，良哉观世音。
於恒沙动中，入微尘佛国。
得大自在力，无畏施众生。
妙音观世音，梵音海潮音。
救世悉安甯，出世获常住。
我今启如来，如观音所说。
譬如人静居，十方俱击鼓。
十处一时闻，此则圆真实。
目非观障外，口鼻亦复然。
身以合方知，心念纷无绪。
隔垣听音响，遐迩俱可闻。
五根所水齐，是则通真实。
音声性动静，闻中为有无。
无声号无闻，非实闻无性。
声无既无灭，声有亦非生。
生灭二圆离，是则常真实。
纵令在梦想，不为不思无。
觉观出思惟，身心不能及。
今此娑婆国，声论得宣明。
众生迷本闻，循声故流转。
阿难纵强记，不免落邪思。
岂非随所沦，旋流获无妄。
阿难汝谛听，我承佛威力。
宣说金刚王，如幻不思议。
佛母真三昧，汝闻微尘佛。
一切秘密门，欲漏不先除。
畜闻成过误，将闻持佛佛。
何不自闻闻，闻非自然生。
因声有名字，旋闻与声脱。
能脱欲谁名，一根既返源。
六根成解脱，见闻如幻翳。
三界若空花，闻复翳根除。
尘消觉圆净，净极光通达。
寂照含虚空，却来观世间。
犹如梦中事，尘登如在梦。
谁能留汝形，如切巧幻师。
幻作诸男女，虽见诸根动。
要以一机抽，息机归寂然。
诸幻成无性，六根亦如是。
元依一精明，分成六和合。
一处成休复，六用皆不成。
尘垢应念消，成圆明净妙。
余尘尚诸学，明极即如来。
大众及阿难，旋汝倒闻机。
反□□自性，性成无上道。
圆通实如是，此是微尘佛。
一路涅盘门，过去诸如来。
斯门已成就，现在诸菩萨。
今各人圆明，未来修学人。
当依如是法，我亦从中登。
非唯观世音，诚如佛世尊。
訋我诸方便，以救诸末劫。
求出世閒人，成就涅盘心。
观世音□□，自余诸方便。
皆是佛威神，即事舍尘劳。
非是长修学，浅深同说法。
顶礼如来藏，无漏不思议。
原加被未来，於此门无惑。
方便易成就，堪以教阿难。
及末劫沈沦，但心引根修。
圆通超余者，真实心如是。
沅州山中闻鹧鸪
李澄中（清代）

空山雨气散新秋，匹马王程不少留。怪尔声声行不得，七千里外过沅州。
早朝十绝
赵子潚（宋代）

一天星斗灿晴霄，香爇沉檀瑞霭飘。
环佩趋朝天阙晓，五云重睹凰仪韶。
霜降日得西皋诗中有速诸公社饮意予亦以此订约
朱朴（明代）

九月降霜寒草衰，三秋落木塞鸿来。鬓丝可绾年华住，花事聊鸿病眼开。

杜老长贫淹酒债，何郎新兴动官梅。便须拟看东楼雪，莫待缄书再四催。
松菊堂为祝参议作
李昌祺（明代）

铅山山间紫溪边，违松别菊几十年。只今解组赋归去，载寻二十同周旋。

从教藓蔓荒三径，乔木芳苗尚繁盛。盘桓树底仰高标，傲睨轩中谐逸兴。

平生于尔颇有情，寓目便觉襟怀清。根跑茯苓斸雪块，蕊茁蓓蕾攒金英。

俗尘到少柴门闭，密叶屯云花绕砌。翠耸端宜太白巢，黄舒最适渊明意。

非徒抚玩忧暂忘，更怜也解凌冰霜。梦回半夜生秋籁，节过重阳馀晚香。

朝观夕对当窗牖，心交弗渝还耐久。懒伴孤山处士梅，惟依彭泽先生柳。

钜干低丛总足怡，时飘苍雪坠东篱。抡材不愿为梁栋，介寿何妨泛酒卮。
寄龙井辩才法三绝〈并叙〉
苏辙（宋代）

辙自绩溪蒙恩召还，将自宣城沿大江以归。
家兄子瞻以书告曰：“不如道歙溪，过钱塘，一观老兄遗迹。
”辙用其言。
既至吴中，迫于水涸，不能久留。
十月八日，游上天竺，子瞻昔与辩才师相好，今隔南山不得见，仍作三小诗以寄之。
我兄教我过东吴，遗墨山间无处无。
忽报冬潮催出氵匽，俗缘深重道心粗。
山色青冥叶未红，湖光凝碧晓无风。
行穷上下两天竺，望断南山龙井龙。
江再和戏答四篇 其一
程俱（宋代）

当年季将军，晚节河东守。谁令一人誉，挥去坐使酒。

长卿起遐一，落笔赋乌有。要之乃雕篆，意不在黔首。

穷通付造物，世俗浪妍丑。何必送五穷，呼奴结车柳。
石牌峰
陈岩（宋代）

山断空青近玉京，一牌就石琢磨成。
烟揩雾拭明如镜，留与游人记姓名。
鲍清卿病目不赴竹院之集诗寄坐客次韵
楼钥（宋代）

鲍侯年少老文学，艺苑优游富耕穫。
胸中涵养自成趣，妙处正恐儿辈觉。
我慙门巷非尺五，字欲问奇谁与榷。
开樽竹院望同醉，遮眼脑脂何太虐。
团圞十客踏雨来，相从不负东风约。
投壶雅歌了无恨，只恨车公一前却。
海棠春深照眼明，风物融融悟非昨。
从教雨洗烟脂淡，小摘何妨供把握。
夜阑烧烛照春睡，靓妆如在结椅阁。
墙头西望烂蜀锦，嫣然一笑无声乐。
飞红点地绣作茵，正须席地天为幕。
要知富贵出天姿，艳杏夭桃何足录。
主人小筑真好事，肯学区区专一壑。
洞门不锁要客来，笑君大似羊公鹤。
雨余珠泪色惨悽，一顾正嫌无伯乐。
忽惊新诗来叩门，妙语天然不烦琢。
坐中传亲字欲漫，我竖降幡甘面缚。
清明已过雨不休，云雾犹屯四山脚。
揩摩病目不应迟，及此红英半零落。
枝头尚有未开花，纵已离披亦何恶。
知君既负西岑游，可使一春终落寞。
会须来此共赋之，正要重闻诵新作。
大慈寺
杨岱（清代）

久废先朝榜，何人礼大慈。青苔荒石马，昏月宿寒鸱。

不见张蠙咏，空留孟昶碑。年年春草绿，古迹问谁知。
杂咏十首酬汪镇卿
林景熙（宋代）

老来屏人事，北窗寄高眠。
飘飘御风远，银阙开九天。
虎豹不见御，岂予有仙缘。
玉座覆红云，香炉霏紫烟。
黄冠立小兆，冉冉导我前。
下土蚁虱臣，微衷怀欲宣。
兵戈幸休息，饥馑方连绵。
洪惟大生德，寔制水旱权。
愿言回哀眷，与世苏倒悬。
皇灵闵臣请，曰其启丰年。
再拜谢阙下，回飚堕林泉。
夜雷声殷殷，甘泽朝盈田。
沈思喜且惊，魂交非偶然。
士抱当世忧，天犹为之邻。
况此咎证臻，庸非燮理愆。
贞观有房杜，斗米曾三钱。
梅花六首 其一
赵蕃（宋代）

平生欠汝哦诗债，岁岁年年须要还。未至腊时先访问，已过春月尚跻攀。

直从开后到落后，不问山间与水间。却笑渊明赋归去，庭柯日盼自怡颜。
重次龚子辉平塘韵三首
陶梦桂（宋代）

白发多时精力少，绿樽疎后简编亲。
本无世上荣华分，莫作山羊懒惰人。
锦里卜筑诗
赵善瑛（明代）

锦里幽栖处，悠然远俗嚣。
地偏车马少，山近市城遥。
松竹连蹊径，藤萝掩屋茅。
闭门穷典籍，修业问刍荛。
见小忘蛙秬，忘机梦鹿蕉。
白头宜此乐，青眼莫相嘲。
种菊开三径，横琴咏九皋。
黄葵舒永日，紫芋待终朝。
守道居颜巷，嫌喧弃许瓢。
薄田多种秫，平阜广栽荞。
鹅鸭游深沼，牛羊牧近郊。
芝兰香满砌，枸杞翠连坳。
采药携轻筥，观莲涉小舠。
《考槃》时讽诵，得句自推敲。
丘壑从兹稳，弓旌谩远招。
茗瓯供伏腊，土簠荐溪毛。
牧子吹羌笛，仙童品玉箫。
南山曾采鳖，左手惯持螯。
麋鹿为新侣，松筠是故交。
烟霞情浩浩，诗酒乐陶陶。
宠辱都忘却，功名尽已抛。
唐虞今在宥，许我学由巢。
淮之水送淮安林马判 其三
丘浚（明代）

淮之水，清彻底，沮洳浸润几百里。山阳太守差可拟，一时僚佐皆肖似，馀波渐渍良有以。
忆秦娥 题《雨打梨花图》
徐元琜（清代）

梨花弱。溶溶夜月依香阁。依香阁。无端风雨，吹来飘泊。

风流想象今非昨，重门掩处伤离索。伤离索。如今画出，终成寂寞。
最高楼（乡老十人皆年八十，淳熙丁酉三月十九日，作庆劝酒）
史浩（宋代）

当年尚父，一个便兴周。今十倍，更何忧。冲融道貌丹为脸，扶疏更发黑盈头。世方知，非熊老，聚吾州。

有智略、可从兹日用，有志愿、可从兹日酬。天付我，怎教休。琼浆且共飞千斛，蟠桃应得见三偷。谅吾皇，恢复后，尽封侯。
送殷中丞游边
项斯（唐代）

话别无长夜，灯前闻曙鸦。已行难避雪，何处合逢花。

野寺门多闭，羌楼酒不赊。还须见边将，谁拟静尘沙。
乙巳正月九日大雪避抄兵由王山将入富田至洞口与家兄相失
刘崧（元代）

惊尘飒南至，妻子哭道周。出门四山云，欲止安得留。

严风裂我肌，行潦冻不流。入洞怪崄巇，度岭伤阻修。

风波一相失，咫尺生愁尤。大哉乾坤内，性命若云浮。

譬彼孤飞鸿，冥冥安所投。嗒然向西望，泪下不可收。
和周秀实田家行
王庭珪（宋代）

旱田气逢六月尾，天公为叱群龙起。
连宵作雨知丰年，老妻饱饭儿童喜。
向来辛苦躬锄荒，剜肌不补眼下疮。
先输官仓足兵食，馀粟尚可瓶中藏。
边头将军耀威武，捷书夜报擒龙虎。
便令壮士挽天河，不使腥膻污后土。
咸池洗日当青天，汉家自有中兴年。
大臣鼻息如雷吼，玉帐无忧方熟眠！
即事
吕本中（宋代）

清阴庭中槐，绿润墙外草。职事苦见妨，令人恶怀抱。

朋从多飘徙，今我独枮槁。高床书数帙，时节岂不好。

不能遂尔去，但觉归思浩。人情便久习，世态嫌衰老。

闭门了残诗，昔者迹已扫。何时北窗风，清尊为君倒。
汴河
范成大（宋代）

指顾枯河五十年，龙舟早晚定疏川？
还京却要东南运，酸枣棠梨莫蓊然。
里中小渔舟被差防江有感而赋
戴炳（宋代）

着身平地更多忧，一棹思为泛宅谋。昨夜西风边报急，防江也要钓鱼舟。
偈颂九十三首
释梵琮（宋代）

一两三四五，六七八九十。
坐断顶{左宁右页}头，千圣望不及。
黑白马
弘历（清代）

黑簇乌云白雪皑，昂藏峙立信龙媒。大宛致贡寻常事，汉武那称天马徕。
子嗟
郑孝胥（清代）

丈夫行藏不自主，坐使儿女悲别离。心知世事绝难挽，拂衣当去何迟迟。

龙州北望山参差，双溪合流来贯之，一雨三日溪愈驰。

扁舟散发赴所期，君可去矣今其时。神色惝恍行水湄，溪山笑人留何为。

彼留子嗟何人斯，嗟非吾徒谓我谁？
江亭别裴饶
罗隐（唐代）

行杯且待怨歌终，多病怜君事事同。衰鬓别来光景里，

故乡归去乱罹中。乾坤垫裂三分在，井邑摧残一半空。

日晚长亭问西使，不堪车马尚萍蓬。
六言山居
释绍昙（宋代）

晓迳旋除榛翳，午厨要款隣僧。
童子扫雪归晚，忍饥趁机□娇藤。
送别萧武子
孙传庭（明代）

宝剑黄金赠远人，雄风万里动车尘。却怜一雨添离恨，愁杀长亭酒数巡。
九日赠曾宏甫二绝 其一
吕本中（宋代）

茶花过雨十分香，山后山前已带霜。何事东篱数株菊，已将青蕊趁重阳。
游小金山 其二
吴旦（明代）

返照到兰舲，龙宫喜暂停。竹边山气紫，蘋外水烟青。

乍逆喧林鸟，低飞出草萤。高斋夜无寐，听诵法华经。
题画卷
朱熹（宋代）

端溪有潜虬，孕此金玉质。混沌一窍开，千年泻寒液。
探赜 其一
程垣（宋代）

一气自盘礴，万物自倏忽。盘礴运高厚，倏忽祝生没。

高厚固冥冥，生没亦汩汩。愿言握金镜，以祛我之惑。
剡县次韵石瑶林帅干春宴
陈著（宋代）

岁君初领事，豹尾簇黄幡。
雪喜三番白，春才几日斑。
市盘妆菜活，宫胜压花繁。
便觉东风转，四山浮翠环。
喷玉岩 其一
黄在衮（明代）

风急灵岩静，泉声树杪来。探奇频策杖，望远独登台。

沙白鸟双下，天青江自开。何堪摇落早，秋色杳难裁。
小姑山
吴荣光（清代）

朝风乍凉水波急，大姑南坐小姑立。浔阳九派天低徊，彭泽一峰露厌浥。

灵旗斜飏有层台，高台不瞰无平隰。回舟欲泊辄引去，亦知解佩嗟何及。
和方有怀孤鸳鸯诗
钱秉镫（清代）

此生交颈梦难成，愧煞人间伉俪情。
唤作鸳鸯单不得，时时顾影怕呼名。
赠樊处士
齐己（唐代）

小子声名天下知，满簪霜雪白麻衣。谁将一著争先后，

共向长麻定是非。有路未曾迷日用，无贪终不乱天机。

闲寻道士过仙观，赌得黄庭两卷归。
咏愁
蒋葆元（清代）

信似春潮日夜流，眉头双锁更心头。寒蛩呜咽织千缕，新月分明钓一钩。

孤馆梦回初醒酒，春闺魂断独登楼。何当倒泻银河水，尽洗人间万斛愁。
冬夜偶成
朱休度（清代）

何心出岫落穷边，枯尽形容白尽颠。野有流亡少长策，家无儋石况残年。

愁并塞北风号夜，梦断江南水接天。却羡黄州员外置，閒居尚食酒囊钱。
以游子悲故乡为韵又五首 其一
王炎（宋代）

一身将百指，就食家浮游。清霜木叶黄，弊笥无完裘。

平生三釜心，山阿种松楸。圆枘运方穿，命不与己谋。

盥濯朱墨手，清江操钧舟。
念奴娇（菊）
郑清之（宋代）

楚天霜晓，看老来秋圃，寒花犹在。金阙栽培端正色，全胜东篱风采。雅韵清虚，幽香淡泊，惟有陶家爱。同他尘世，落红愁处如海。

多少风雨飘摇，夫君何素，晚节应难改。休道三闾曾旧识，轻把木兰相对。延桂同盟，索梅为友，不复娇春态。年年秋后，笑观芳草萧艾。
绍兴祀太社太稷十七首 其二 迎神用
郊庙朝会歌辞（宋代）

功烈在民，诞受露雨。良耜既歌，乃扬帗舞。是奉是尊，厚礼斯举。

相其丰年，多稌多黍。
采石
华岳（宋代）

诗人浪作水仙歌，我欲题诗为止哦。
采石浊流浑彻底，夜涛安得见嫦娥。
岁暮杂感 其一
陈元鼎（清代）

干戈丛里幸生存，辛苦全家涕泪痕。风雪压天催急景，江湖满地剩惊魂。

自遭离乱怜王粲，早遁遐荒愧邴原。见说黄巾犹咫尺，扁舟何处武陵源。
徐公子宅赏牡丹次孙大宗伯二首 其二
尹台（明代）

扬子传奇浪载尊，陶公卜舍漫辞喧。能娱病客三春日，独爱王孙十亩园。

忆昨看花同曲水，只今好客几平原。韶华况过清明雨，管占芳菲信尔门。
沁园春（庆友人陈碧山）
卓田（宋代）

才大文豪，朱有暗里，今须点头。奈兰宫一跌，槐黄时候。银袍逐浪，韦带随流。过尽鹤书，阅周鹗表，必竟都无名字留。空长恨，蕡终不第，齿且先侯。

休愁。有路堪由。最喜徐卿百不忧。正椿松未老，芝兰竞秀，奇毛雏凤，骍角犁牛。汉殿少年，新丰逆旅，岂肯卑微名位休。行将见，长沙召贾，御史除周。
夜船与盘云联句回文
白玉蟾（宋代）

烟山暮滴翠，露叶秋翻红。
川急回斜岸，草枯凋薄霜。
蝉寒嘶月淡，雁过唳天长。
船泊宜沙浦，夜深同咏觞。
诗赠晚学李君
邢仙老（宋代）

诘曲川原几里深，偶寻岩壑在前林。
长怀万古典坟乐，果称几年泉石心。
将看道经延白日，偷收岩药化黄金。
山中所访逍遥客，为报白云深处寻。
送紫阳赵山长治台叟三首
方回（元代）

山好邻书塾，溪翁割钓矶。
许时为客久，长是送人归。
子去青衿喜，吾衰白发稀。
会须桐荫底，酬唱羽觞飞。
过屈平昭君故宅
张嵲（宋代）

夔州之山皆入云，夔女寝陋男不文。
山川历历应如旧，昭君屈平犹荒村。
三百篇后无继者，始作离骚绍风雅。
君门九重难叩阍，欲登阆风聊蹀马。
精衷写尽君不闻，徙倚怀沙泪盈把。
汉家靡曼盈六宫，明妃容与如春风。
琵琶何能慰行路，槛槛毡车随去鸿。
椒兰得得在修门，独任先生作放臣。
妃嫔无数貯金屋，只遣王嫱犯塞尘。
万古江山虚秀气，二人贤色皆钟美。
天之生此谅应难，一弃单于一沈水。
远色苍苍难致极，吊古徘徊泪霑臆。
二宅遗基自古存，石岩天深秋日昏。
沧波渺渺流遗恨，后人谁为赓天问。
通惠亭
蔡载（宋代）

水行天地间，万派出一指。
胡为穿石来，要洗巢由耳。
经故太尉段公庙
许浑（唐代）

静想追兵缓翠华，古碑荒庙闭松花。

纪生不向荥阳死，争有山河属汉家。
台城路 题藕花香里填词图
关锳（清代）

露蝉声里凉生早，栏杆绕花红整。听竹敲秋，因苔划句，忘了蓬窗灯冷。

眠鸥梦醒。正放鸭桥边，一丝风定。环佩来耶，珊珊疑有水仙听。

年来我亦愁病。吟朋萍散了，闲却游兴。鸥社盟秋，凫灯梦雨，只有一襟秋剩。

丝丝瘦影。怕照见湖波，鬓儿难称。独写相思，露塘风又紧。
赠李天瑞（天瑞自京师还，过许，留三日，别
邵宝（明代）

坐听寒漏二更余，一榻全胜两地书。
愁到几时凭我解，病从今日为君除。
雪泥满地淹行李，云岛如天阻卜居。
莫怪明朝欲投辖，江湖回首雁应疏。
次韵子夷兄弟十首
张耒（宋代）

愔愔坐岁晏，忽枉故人书。
颇说清淮滨，卜筑有幽居。
归兴浩满怀，端如果投狙。
功名系遇合，不遇欲何如。
代颜圣闻次韵即事
释绍嵩（宋代）

渡口水流急，凭栏凝睇劳。
远山枫外淡，矮竹苣边高。
古来丛青蔼，鳊鱼噀白涛。
幽闲无个事，痛饮读离骚。
小楼
敖陶孙（宋代）

只有书楼日日登，栏干东角每深凭。
一层已是悉无奈，想见仙人十二层。
春日陪侯侍御游洪岩用卢大参韵 其四
霍与瑕（明代）

山巅搆孤亭，作者今何去。荒蹊自牧童，樵歌云深处。
牟驼冈阅马
江休复（宋代）

牧马散近坰，阅视乘高秋。驼冈似沙苑，堆阜带川洲。

坡陁故梁似，萦薄西南陬。连棚映林樾，星罗倚层丘。

回风吹阵云，奔腾欻来游。野性脱羁马，饮龁遂所求。

腹干颇肥张，郁怒何彪休。群驱骤麋鹿，逸势凌蛟虬。

军戎选轻捷，和銮御调柔。毛物有千名，众美归骅骝。

梁王愁思台，佛刹居上头。朅来一凭眺，遗墟莽悠悠。

信陵骨已朽，岩穴谁见收。当时英豪辈，事逐东波流。

置酒临风轩，聊以纾烦忧。
师林十二咏 其二 含晖岭
王行（元代）

西曛夕尚明，东旭朝先赤。为比众峰高，光景常多得。
春日登楼作
弘历（清代）

华枌焕晨曦，微风吟玉筝。芳园届三月，万卉舒芬荣。

我登高楼望，望春春事并。柳丝罥纸鸢，榆火熟脆饧。

弄暖牧儿笛，踏青公子骍。佳与物皆春，差可释心凭。

心凭安可释，狂圣一念争。所以古哲人，惴惴若履冰。

棐几堆芸编，古香散帘旌。适然心有获，浴德兼陶情。

处上怀临下，居高乃见明。社燕窥文㮰，沉烟绕彩甍。

课无复责有，触目归吟评。
闻董汝卿丧内二首 其二
边贡（明代）

好学平生说仲舒，绛帷常坐五更馀。春来睡足三竿日，应是无人唤读书。
跋思古斋诗卷
苏籀（宋代）

娉然林下趣，仙袂拥书签。
心迹清无滓，情声慧且谦。
琐窗龟背戏，彤管兔毫尖。
十愿独非僭，陶云那得添。
题潼关兰若
皮日休（唐代）

潼津罢惊有招提，近百年无战马嘶。壮士不言三尺剑，谋臣休道一丸泥。

昔时驰道洪波上，今日宸居紫气西。关吏不劳重借问，弃繻生拟入耶溪。
原韵和琴川萧石芗先生
缪仲诰（清代）

星芒倏掩少微寒，束笋遗文戢戢攒。金石同贞徽不沫，琴樽徒具座无欢。

春和族被膏腴赡，秋赋人方矍铄看。惆怅巫阳招太急，临风东望有馀酸。
休日晚步二绝句
杨万里（宋代）

未须急访社中狂，且到西园探海棠。
今岁行春虽较晚，也胜雨里度春光。
三宝赞其一·佛宝
释重顯（宋代）

甘蔗流苗应刹尘，觉场高发利生因。
紫金莲捧千轮足，白玉毫飞万德身。
孤立大方资定惠，等观含类舍怨亲。
挨星相好中天主，匝地名闻出世人。
螺发右旋仙岛碧，月眉斜印海门新。
鸾翔凤舞非殊品，象转龙蟠绝比伦。
璎珞聚中腾瑞色，花鬘影里夺芳春。
慈仪恋望知何极，梵德言辞莫可陈。
胸字杳分无量义，顶珠常照百由旬。
双林孰谓归圆寂，坐断干坤日见真。
糖多令
宋先生（宋代）

搬载渡黄河。金关牢闭锁。运九还、须是功多。光透帘帏红似火。见金钱、万千朵。

过水涌银波。充开牛斗过。进工夫、□□蹉跎。见个真人便是我。暗欢喜、笑呵呵。
禅人并化主写真求赞
释正觉（宋代）

妙出名象，非心非相。
混融古今，是相是心。
发白晓霜厚，眼寒秋水深。
寄语山形拄杖子，大家相伴做丛林。
秋夜
许亦崧（清代）

络纬啼彻梧桐根，露泫白花凉有痕。纤云微袅月挂树，瘦竹乱摇风到门。

岂惟幽光助秋兴，更喜冷艳清诗魂。乡心入夜耐寂寞，坐看落叶黏空樽。
显禅人求颂
释正觉（宋代）

显处机须隐，忙时智自閒。
泥牛初出海，玉马复临关。
寒水澄涵月，流云静倚山。
回途分化柄，不作旧家悭。
题谢孔昭画天池石壁
王汝玉（明代）

层峰秀拔秋云端，叠石乱锁青巑岏。土花半削太古色，碧池荡漾清流寒。

中吴胜境当第一，虎阜灵岩本非敌。惜哉未经韦白题，数百年来閟奇迹。

我家相去十里馀，春游秋赏无时虚。庐山天姥著名久，当与伯仲称舆图。

东山遗裔丹青客，海内仙踪在胸臆。兴来落笔妙入神，满纸纵横列泉石。

谁能为我唤取五湖船，一夜飞度穹窿巅。仰窥天关叩石鼓，惊起万壑松风泉。
偈一百二十首 其五十三
释怀深（宋代）

焦山无变豹，一味劝人休。众生颠倒甚，拨火觅浮沤。

石巩驾弓箭，俱胝竖指头。直下歇得去，都如椀脱丘。
元夕题灯龛四首
程公许（宋代）

绿绮新调正始音，红蕖小放上元灯。
游人莫诮遨头懒，只愿年丰岁事登。
登岘山亭至甘泉寺二首 其二
汤右曾（清代）

云藏岩谷昼冥冥，忽听天风晌佛铃。草际老僧迎客至，烟中修佛入门青。

坐来瀛海茫茫地，尽失山川漠漠形。休问葡萄拨醅后，甘泉一酌自清泠。
春暮渡江 其二
吕本中（宋代）

间移书画舫，一叶足浮家。潮涨添春雨，山明放野花。

绕烟依树断，飞鸟受风斜。翻讶江潭客，尘容改岁华。
和正仲再和罢饮
梅尧臣（宋代）

吴味期君强饮开，楚醅因我破愁来。
何言合美将虚馆，却忆争愁就捧杯。
夜霰已先庭雪集，单衣难与毳裘陪。
践盟几欲驱车去，尘事无端日日堆。
送梓州李使君
王维（唐代）

万壑树参天，千山响杜鹃。
山中一夜雨，树杪百重泉。
汉女输橦布，巴人讼芋田。
文翁翻教授，不敢倚先贤。
韩偓集有自抚州往南城县舟行见拂水蔷薇之诗
李覯（宋代）

韩偓当年赴七闽，舟行过此倍凝神。
江边石上知谁处，绿战红酣别是春。
往事几多书不记，仙源依旧地无尘。
花光柳色今何限，更有才人胜古人。
吾友务深有叹琴之什运使子骏答之佳章务深亦使余继作
文同（宋代）

白水满方湖，山中好秋色。逋翁促瑶轸，来坐湖水侧。

临风起高促，此兴浩无极。波静戢游鳞，云空矫飞翼。

萧条变林野，万籁一以息。且莫缓商弦，令人涕横臆。
题城南书院三十四咏 其十一
张栻（宋代）

今年少雨菊花迟，青蕊方开三两枝。但得悠然真意在，青山何处不相宜。
朝云集句诗七言律诗 其七
孙蕡（明代）

孤月无情挂翠峦，金炉香烬漏声残。云收雨散知何处，鬓乱钗横特地寒。

去日渐多来日少，别时容易见时难。明朝有约谁先到，青鸟殷勤为探看。
五言近体二首 其一
谢翱（宋代）

南雁去来尽，音书不可凭。应过蛮岭瘴，闻拊楚臣膺。

沧海沈秦璧，愁云起舜陵。可堪梦魂在，回首旧孤棱。
至节即事 其二
马臻（元代）

昨夜梅花已报春，地瓶移插更精神。酒酣纤手争来折，鹦鹉回头不敢嗔。
失意归吴因寄东台刘复侍御
孟郊（唐代）

自念西上身，忽随东归风。长安日下影，又落江湖中。

离娄岂不日，子野岂不聪。至宝非眼别，至音非耳通。

因缄俗外词，仰寄高天鸿。
句
王琪（宋代）

枫迷楚客伤春野，山晦荆王梦雨天。
喜厉山人自禾中来得诗四章 其二
姚燮（清代）

晓起盥方罢，倚阁山川清。忽于鸣鸟中，叩门惊子声。

急烧破甑鸣，漉之莼叶羹。略拂晴和风，吾已硗确平。

昨宵月梦寒，梦汝烟江行。安知汝寸心，先傍吾几檠。

隔檠十万花，春满夫差城。何于万花界，恋此孤竹青。

我竹子凤凰，我能媚子鸣。子鸣人耳聋，聋者但闻莺。
春日自锦封归宁过玉岩寺
李新（宋代）

曲槛横桥尽落梅，春风草木自承恩。
一身初逐断鸿去，百里犹余残烧痕。
回首锦豀花柳市，那如山寺水云村。
鸣驺喜色知多少，白妇双亲笑倚门。
浙东赠李副使员外
赵嘏（唐代）

妙尽戎机佐上台，少年清苦自霜台。马嘶深竹闲宜贵，

花拂朱衣美称才。早入半缘分务重，晚吟多是看山回。

名高渐少翻飞伴，几度烟霄独去来。
过叉袋角吷庵所居
郑孝胥（清代）

有樟骞云鹏，有藤窜修蟒。众木纷蔽亏，翳若张天网。

繁枝上交阴，盘根下错壤。回飙不能振，鸟语閟幽响。

夜气昼不开，日色含莽苍。河流绕其外，穿漏微眩晃。

森森百馀树，树树堪俯仰。谁知入林乐，遂古涉冥想。

拊楹试一啸，惊视来罔两。诗心正厌世，得此恣独往。

何当风雨夕，瞑坐搜万象。勿愁语太玄，寥阒吾能赏。
点绛唇·黄鸟嘤嘤
朱淑真（宋代）

黄鸟嘤嘤，晓来却听丁丁木。

芳心已逐。泪眼倾珠斛。

见自无心，更调离情曲。

鸳帏独。望休穷目。回首溪山绿。
奉和张荆州巡农晚望
钱起（唐代）

太清霁云雷，阳春陶物象。明牧行春令，仁风助升长。

时和俗勤业，播殖农厥壤。阴阴桑陌连，漠漠水田广。

郡中忽无事，方外还独往。日暮驻归轩，湖山有佳赏。

宣城传逸韵，千载谁此响。
亡家
郭奎（元代）

夜看群星指太微，东南豪气眼中希每言富贵心如铁，才说
英雄泪满衣。
杖策邓生犹未遇，亡家韩信定谁依。
凌风欲便乘槎去，天上秋虹跨海飞。
咏周茂叔爱莲 其三
王家枢（清代）

美人殷怅望，宛在水之涯。孤洁侪梅萼，轻狂笑李花。

芳情深且远，光泽正而葩。一瓣心香爇，希踪学道家。
高阳台 灯前梅影一枝，意态娟好，作忆梅词
程颂万（清代）

残雪黏帘，瘦禽啼月，忍寒偏是黄昏。一水溪桥，阿谁更倚重门。

淡妆缥缈无寻处，向吟边、细诉芳魂。恼相思，一点残灯，一个愁人。

婵娟风露空山杳，甚枝南枝北，犹殢香温。冷梦相偎，于今梦也无痕。

惜花人别花枝瘦，剩银屏、空锁娇云。好教他，槛外篱边，休种愁根。
雪中八咏次睢宗吉韵 其三 雪柳
凌云翰（元代）

柔枝曾记插军持，佛日光明每借晖。纵使粉妆春态度，何如珠压旧腰围。

粘条缕缕俱成带，溜汁涓涓可染衣。一夜东风浑不见，看灯人匀月中归。
自宗正府西移居尚食局后杂书二首 其一
柳贯（元代）

都城一住十年馀，挈挈今朝更徙居。奴辈莫嫌家具少，箧中犹是借来书。
宫词
王珪（宋代）

萱草成窠杏子青，夜间禁漏晓闻莺。
吹回一觉照阳梦，账外春风太薄情。
先君子去世五十日孤某入四友室睹平生遗迹哀号痛哭绝而复苏既而书四十字以寄罔极之思
王十朋（宋代）

先子神何在，人亡迹尚存。业馀经史案，趣寄圣贤尊。

榻冷宁攲枕，堂虚已盖棺。晨昏徒泣血，无路报深恩。
寒夜管山人携具过访分得肥字
孙继皋（明代）

周南留滞未能归，江畔鲈鱼几度肥。岁晚惊心羁宦薄，天涯乘兴故人稀。

林光引月过閒幔，夜色将寒上敝衣。君亦萍踪流落久，一尊何限思依依。
寿吕缦翁四首 其一
林朝崧（清代）

四壁图书三径花，筱云庄舍是君家。琅玕屋后千枝竹，鼓吹堂君两部蛙。

劝客中山玄石酒，居乡下泽少游车。白头见惯沧桑事，懒与闲人说梦华。
春日怀古
释重顯（宋代）

门外春将半，岩冰暖有声。
玄沙曾未到，虚得偃溪名。
寄兰干
洪皓（宋代）

出彊三载已三迁，跋履脩涂又八千。山近迷回宁有是，铺经幸脱岂其然。

乐饥饘粥姑安命，养拙茅斋且任缘。若也故人高义重，暂来江畔唁张骞。
汉寿侯
李东阳（明代）

汉寿侯，义且武。冠三军，振华夏。斩仇将，报知者。身不可留臣有斩，老瞒不追犹有度。

谁其仇者吴陆吕，岁十二月侯出走，吴人缚侯生缚虎。

生缚虎，死犹怒。髯如虬，眼如炬。吁嗟汉乎天不祚，有马不践中原土，侯身虽亡神万古。
与所盘诸君会石幡还和杜老曲江头
丘葵（宋代）

青禽生上弄毛衣，飞来檐头唤不归。
清景每於诗裹见，羁愁惟到海边稀。
僧回古殿山礬落，客散风斋蝙蝠飞。
独得青山已惆怅，此情犹是片时违。
十二月立春日简栾侍御二首 其一
赵完璧（明代）

腊日逢春日，新年入旧年。野梅残雪后，江雁暖风前。

老眼园林雾，閒身湖海天。朱颜那可再，偷向醉中还。
戴帅初九日无憀以满城风雨近重阳为韵七首袖
陈著（宋代）

平生朋友乐，鱼泳雁飞翔。
如今不复昔，往往深退藏。
安得无方心，相照松柏霜。
饮此九日酒，味哉剥果阳。
送宇文舍人出宰元城（得阳字）
岑参（唐代）

双凫出未央，千里过河阳。马带新行色，衣闻旧御香。

县花迎墨绶，关柳拂铜章。别后能为政，相思淇水长。
张履妻王氏挽词
周必大（宋代）

逮事尊嫜日以严，退从娣姒一何谦。
不愁囊橐金珠减，但喜园林锦绣添。
四德助成家赫赫，一身宁计病恹恹。
归寻二稚应无憾，况有良人为发潜。
再和寄子瞻闻得湖州
黄庭坚（宋代）

天下无相知，得一已当半。
桃僵李为仆，芝焚蕙增叹。
佳人在江湖，照影自娱玩。
一朝入汉宫，扫除备冗散。
何如终流落，长作朝云伴。
相思欲面论，坐起鸡五旦。
身惭尸廪禄，有罪未见案。
公文雄万夫，皦皦不自乱。
臧谷皆亡羊，要以道湔盥。
传声向东南，王事不可缓。
春波下数州，快若七札贯。
椎鼓张风帆，相见泪衰懦。
空文不传心，千古付煨炭。
安得垂天云，飞就吴兴馆。
鱼餍柳絮肥，笋煮溪沙暖。
解歌使君词，樽前有三粲。
踏莎行•悼兄女
彭孙遹（清代）

四韵拈成，六书摹遍，小窗夜夜温文选。绣床竟日不闻声，间来学弄湘妃管。

白璧难坚，彩云易断。此生何处重相见。銮江一纸断肠书，泪痕遥洒登高宴。
青山谒太白墓
洪亮吉（清代）

骑鲸醉月不肯留，死后却葬青山头。青山无人几千载，薜月松风苦相待。

我欲发语惊鸿蒙，诗成还输白也工。笑谓先生安得死，明星在天月在水。

直须痛饮齐悲欢，大地何似杯中宽。调羹著袍未必喜，知公不死长安市。

夜郎去去愁瘴烟，知公不死南荒天。公乎公乎死亦达，不见世人皆欲杀。

胸罗文字不博餐，下笔神鬼谁解看。公乎坎壈有若是，我辈自合号饥寒。

君不见，杜陵叟亦太寂寞，死葬骚乡掩诗魄。耒阳属甫此属君，不信名山会成错。

临江略试犀角然，水族不足穷奇观。此间地下真五色，谢眺文章谪仙笔。

汤汤日夜流无穷，当年尔去波涛中。波涛澒洞一千丈，怯尔文澜不能上。

噫吁嘻，沧桑陵谷今古愁，太白入月西江流。安知千秋而万岁，浮者不沉沉者浮。

君不见，江流逼岸无三里，会见青山没红底。一杯酬尔倘有灵，捉月仍从水中起。
五月南山蛟坏民田百亩胡英彦有诗次韵
周必大（宋代）

旌阳昔屠蛟，勋塞天宇大。
涵淹此遗种，千岁不悔过。
良苗蔚怀此，倏作渺茫堕。
懦夫愧鼻祖，无策祗愁卧。
勇哉韩退之，切齿鳄为祸。
雄词坐以逐，岂必劳{左占右刂}剁。
有如卫承我，经物谁能涴。
清泉复化土，鱼鳖枯到剉。
从今仕执珪，先已最郡课。
绍熙别庙二首
真宗（宋代）

祥发伣天，符彰梦日。
有怀慈容，孝享庙室。
泰尊是酌，旨酒嘉粟。
灵其格思，祚以元吉。
村家引
李若水（宋代）

村翁七十倚柴扉，手障夕阳望牧儿。
牧儿归来问牛饱，屋东几亩田未犁。
邻老相邀趁秋社，神巫箫鼓欢连夜。
明年还似今年熟，更拚醉倒篱根下。
李咸熙秋岚凝翠图
黄公望（元代）

山林之乐幽且閒，何人卜居云半间。江亭夐立苍树杪，招提高半碧溪湾。

循溪隐隐穿细路，断岸疏疏起烟雾。微茫万顷白鸥天，雁阵凫群落无数。

樵歌初断渔唱幽，桥边野老策扶留。春山万叠西日下，渺渺一片江南秋。

我昔荆溪问清隐，溪上分明如此景。别来时或狂梦思，忽见此图心为醒。

李侯少年擅丹青，晚岁笔意含英灵。兴来漫写秋山景，妙入毫末穷杳冥。

无声诗与有声画，侯能兼之夺造化。临窗点笔试题之，老眼模糊忘高下。
玉蝴蝶 叔高书来戒酒用韵
辛弃疾（宋代）

贵贱偶然，浑似随风帘幌，篱落飞花。空使儿曹，马上羞面频遮。向空江、谁捐玉珮，寄离恨、应折疏麻。暮云多。佳人何处，数尽归鸦。
侬家。生涯蜡屐，功名破甑，交友抟沙。往日曾论，渊明似胜卧龙些。记从来、人生行乐，休更问、日饮亡何。快斟呵。裁诗未稳，得酒良佳。
巧妇
梅尧臣（宋代）

巧妇口流血，辛勤非一朝。
莠荼时补紩，风雨畏漂摇。
所托树枝弱，而嗟巢室翘。
周公诚自感，聊复赋鸱鴞。
望仙亭置酒看雪
宋祁（宋代）

雪压春期蔽曙空，凭高把酒思无穷。
光侵病鬓都成白，寒著酡无久未红。
淮浒乱迷珠罅月，柳园狂误絮时风。
使君醉笔惭妍唱，半落巴人下里中。
春日杂书八首
张耒（宋代）

谓春正无情，乃发桃与李。
若真有知者，风恶折兰芷。
是非一无与，任物自生死。
德之固已愚，怨者亦岂理。
有圃畏不蕃，有田忧不美。
吾环堵萧然，于何生愠喜。
题致仕袁成均燕申亭
吕陶（宋代）

挂冠归后爱林泉，择地为亭欲看山。清画绝无尘坌到，白云常与性情閒。

诗书教子雍容外，琴酒娱宾笑傲间。堂构不隳门有庆，綵衣终约锦衣还。
寄张霖溪
蒋芸（宋代）

漫向潭源晦此身，自嗟无地可投明。
栽培劲节依崖翠，采撷香投绕涧清。
避乱遣怀聊圃治，论交且喜傍山行。
何时并辔临溪上，静听飞泉万壑声。
留别凯烈彦卿学士
雅琥（元代）

十年帝里共鸣珂，别后悲欢事几多。汗竹有编归太史，雨花无迹染维摩。

湘江夜雨生青草，淮海秋风起白波。明日扁舟又南去，天涯相望意如何。
有赠
冯班（清代）

隔岸吹唇日沸天，羽书惟道欲投鞭。
八公山色还苍翠，虚对围棋忆谢玄。
陈茂阳书监赴史氏塾
戴表元（宋代）

青天碎浮云，飘落随长风。
当年江海心，聚散岂谓同。
我发春霰白，君颜秋树红。
各将飞腾具，坐受穷困攻。
怀书更何罪，暴客岁不容。
数夕稍振发，共语凉天中。
天明换颜色，囊瓢赴群童。
此事本不策，改道无所从。
犹胜古侠士，侩牛市廧东。
和周繇校书先辈省中寓直
林宽（唐代）

古木重门掩，幽深只欠溪。此中真吏隐，何必更岩栖。

名姓镌幢记，经书逐库题。字随飞蠹缺，阶与落星齐。

伴直僧谈静，侵霜蛩韵低。粘尘贺草没，剥粉薛禽迷。

衰藓墙千堵，微阳菊半畦。鼓残鸦去北，漏在月沉西。

每忆终南雪，几登云阁梯。时因搜句次，那惜一招携。
游岩豅寺
陈天麟（宋代）

山疑梦裹槐安国，僧住壶公小隐正。
门横一水与世隔，不知鱼鼓今几年。
真人阴崖结茅屋，大千世界一粒粟，
佛言芥子纳须弥，我亦来寻赞公宿。
徒然万里行所得惟一庄王翚父泥溪别时语也戏
洪咨夔（宋代）

徒然万里行，所得惟一庄。
庄中果何有，荞赤靡菽黄。
丰岁谁可口，凶年或充肠。
旦旦勤栉耨，谨勿令庄荒。
登庾楼 其二
董嗣杲（宋代）

千年传说庾公游，远戍秋尘障两眸。往事未知谁可语，今朝聊复此登楼。

淮山鸟去冲烟灭，楚泽帆归带日收。閒客望穷江北晚，月明无赖几沙洲。
夜宿紫霄宫
佘世亨（明代）

欲从真境觅佺僼，暂借云窗卧野翁。今夜石床青蕙帐，十年云梦紫霄宫。

帘栊影落松虬月，殿角寒吹铁马风。隐几吟馀方就枕，榔梅花外几声钟。
避地惠阳鼓峰用徐心远韶
赵必象（宋代）

收拾当年破敕黄，山中蕙帐梦魂香。
风供松叶暖茶灶，云卧茆魂冻笔床。
一雨鸣蛙乱深夜，数声啼鸟怨斜阳。
风尘浩荡愁如海，怎得中山醉酒方。
宫词
王仲修（宋代）

茧馆轻寒晓漏残，春阴桑柘碧於蓝。
宵衣愿治先农事，故敕宫娥学养蚕。
同邓孤舟林片雪二友晚吟三首
白玉蟾（宋代）

君非爱此数峰青，肯恋扁舟尚蓼汀。
群雁横空成一字，孤萤度水似双星。
和英书记二首
曹勋（宋代）

本期雅奉水云心，况有伽陀冠二林。
海蚌得来珠莫剖，荆山凿处玉难寻。
悠悠真隐渐方丈，曳曳闲云渺故岑。
回首瑞峰空在望，只容俯首听拿音。
挽李舒州二首
赵蕃（宋代）

一跌竟不起，两州空复更。
台纲元振举，物论甚分明。
遂绝朝天骑，空传跨海鲸。
遥知流涕者，岂但一门生。
饮州书事
陶弼（宋代）

海供地宝华中国，日助天恩暖外夷。
三石褉桥春会永，五湖吟舫夜归迟。
次韵弟茝醉中示弟观二首·为弟茝道
陈著（宋代）

斑发朱颜楚秀翁，陶陶乐意与天融。
凌虚长啸天无际，耐静高天日过中。
茅屋生涯消几许，梅花气味最相通。
诗书风日何妨共，载得归来自甬东。
题大酉山房赠黄茂才元生
李英（清代）

工诗忘宿食，朝夕闭柴关。抱道青云士，藏书大酉山。

鹿群期出俗，鸾啸隔尘寰。若待公车诏，吾将执辔间。
峡石铺
范成大（宋代）

峰头壁立伟天造，万雉石城如带绕。
山骨鳞皴火种难，山下流泉却宜稻。
新秧一棱绿茸茸，茅花先秋雪摇风。
后皇嘉种不易熟，野草何为搀岁功
奉和九日幸临渭亭登高应制得深字
韦嗣立（唐代）

层观远沈沈，鸾旗九日临。帷宫压水岸，步辇入烟岑。

枝上萸新采，樽中菊始斟。愿陪欢乐事，长与岁时深。
无题
苏泂（宋代）

月样梳横鬓脚倾，弄箫骑鹤上青冥。
归来自摘金茎露，手写黄庭一卷经。
一丛花 湘友侄手掣金粟钗见赠，以此酬之
陈素贞（清代）

湘帘才捲晓风轻。芳径嫩寒生。绿窗人起铢衣薄，倚妆阁、无限绿情。

金粟正开，和烟带露，剪取一枝馨。

蛮环雅制最玲珑，巧样更翻新。攒成宝钿馀香沁，恰相称、斜插鬟云。

点上湿萤，飞来瘦蝶，秋思十分清。
圣贤
曾巩（宋代）

圣贤性分良难并，好恶情怀岂得同。
荀子书犹非孟子，召公心未悦周公。
况令树立追高远，而使裁量属闇蒙。
举世不知何足怪，力行无顾是豪雄。
夜读
唐寅（明代）

夜来欹枕细思量，独卧残灯漏夜长。
深虑鬓毛随世白，不知腰带几时黄。
人言死后还三跳，我要生前做一场。
名不显时心不朽，再挑灯火看文章。
偈颂四十一首
释慧晖（宋代）

传家清白，字字廓脱。
玉袋金针，锋锋通达。
今夜一轮月，千山万派流。
不觉动壶铁，巍然没去留。
庚子二三月之间 其二
傅山（清代）

秋冬无一诗，花鸟讵如许。一年快一年，感慨何胜语。

天机之所触，不选生如稆。花岛情有无，木人作意阻。

韄揵多所碍，于道亦龃龉。南山起春云，东风吹小雨。

绿涟动青嵓，澹荡鸥一𪐴。尔我无小大，逍遥皆容与。

念人各有志，未偿如责取。君章近孔徒，次都似老侣。

难易归所天，易地失蟨駏。无用不可测，未足抱奇举。

湟围解樊生，乌桓败田父。计痒俊一中，乱贼恨贾诩。

凤雏不雄飞，伏龙井络拄。阮公无臧否，竖子叹广武。

庄陵真高尚，所际中兴主。
官舍东偏海棠开最晚落亦后时以诗嘲之
吕陶（宋代）

花到春深半已过，此花犹见满枝柯。传来芳信虽为晚，占得韶光却是多。

爱惜锦文愁雨急，留连妆脸笑风和。后先荣谢人休问，且伴樽前一醉歌。
南都妙峰亭
苏轼（宋代）

千寻挂云阙，十顷含风湾。
开门弄清泚，照见双铜钚。
池台半禾黍，桃李余榛菅。
无人肯回首，日暮车班班。
史君非世人，心与古佛闲。
时邀声利客，来洗尘埃颜。
新亭在东阜，飞宇临通阛。
古甃磨翠壁，霜林散烟鬟。
孤云抱商丘，芳草连杏山。
俯仰尽法界，逍遥寄人寰。
亭亭妙高峰，了了蓬艾间。
五老压彭蠡，三峰照潼关。
均为拳石小，配此一掬悭。
烦公为标指，免使勤跻攀。
晓雨二首 其一
陆游（宋代）

平明小雨压香尘，绕舍扶疏绿渐匀。睡过花时慵著句，老来春事不关身。
雨夜怀仁近二首
方回（元代）

平生湖海气，岁晚可谁邻。
朋友非难得，情怀未必真。
孤灯昏夜目，破衲冷秋身。
明日天晴否，过从仅此人。
括苍官舍夏日杂书五首 其五
张扩（宋代）

说诗如说禅，妙处要悬解。无人具眼目，胸臆空垒块。

吾友吕居仁，句法入三昧。向者五言城，精密逼前辈。

教我深耕锄，岁晚识稊稗。三年苦未领，惭愧朋友戒。
剑阁铭
孙桐生（清代）

剑门设重险，巨石磨锋铦。扪藓读铭词，古藻秋霜严。

溯维柳柳读，亦越欧阳詹。览古复垂戒，字字罗箴砭。

吁嗟乎，前蜀刘禅后孟昶，国无人兮道已丧。阴平自有裹毡人，如此雄关空复壮。
深溪铺中二绝，追路寄呈元将、仲显二使君
范成大（宋代）

贺州归去柳州还，分路千山与万山。
把酒故人都别尽，今朝真个出阳关。